CELEX: 62012CN0463
Language: el
Date: 2012-10-16 00:00:00
Title: Υπόθεση C-463/12: Αίτηση για την έκδοση προδικαστικής αποφάσεως, την οποία υπέβαλε το Østre Landsret (Δανία) στις 16 Οκτωβρίου 2012 — Copydan Båndkopi κατά Nokia Danmark A/S

22.12.2012   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 399/13
            
         Αίτηση για την έκδοση προδικαστικής αποφάσεως, την οποία υπέβαλε το Østre Landsret (Δανία) στις 16 Οκτωβρίου 2012 — Copydan Båndkopi κατά Nokia Danmark A/S
   (Υπόθεση C-463/12)
   2012/C 399/23
   Γλώσσα διαδικασίας: η δανική
   
      Αιτούν δικαστήριο
   
   Østre Landsret
   
      Διάδικοι στην υπόθεση της κύριας δίκης
   
   
      Ενάγουσα: Copydan Båndkopi
   
      Εναγόμενη: Nokia Danmark A/S
   
      Προδικαστικά ερωτήματα
   
   
               1)
            
            
               Είναι συμβατή με την οδηγία 2001/29/ΕΚ εθνική ρύθμιση κράτους μέλους η οποία εξασφαλίζει αποζημίωση στους δικαιούχους όταν γίνεται αναπαραγωγή έργου από τις ακόλουθες πηγές:
               
                           1)
                        
                        
                           αρχεία, σε περίπτωση που η χρήση τους έχει επιτραπεί από τους δικαιούχους και ο πελάτης έχει καταβάλει σχετικό αντίτιμο (περιεχόμενο το οποίο καλύπτεται από άδεια και προέρχεται, παραδείγματος χάρη, από διαδικτυακά καταστήματα),
                        
                     
                           2)
                        
                        
                           αρχεία, σε περίπτωση που η χρήση τους έχει επιτραπεί από τους δικαιούχους και ο πελάτης δεν έχει καταβάλει σχετικό αντίτιμο (περιεχόμενο το οποίο καλύπτεται από άδεια σε συνδυασμό, παραδείγματος χάρη, με διαφημιστική προώθηση),
                        
                     
                           3)
                        
                        
                           dvd, cd, συσκευή ανάγνωσης MP3, υπολογιστή κ.λπ. του χρήστη, σε περίπτωση που δεν έχει γίνει χρήση αποτελεσματικών τεχνολογικών μέσων,
                        
                     
                           4)
                        
                        
                           dvd, cd, συσκευή ανάγνωσης MP3, υπολογιστή κ.λπ. του χρήστη, σε περίπτωση που έχει γίνει χρήση αποτελεσματικών τεχνολογικών μέσων,
                        
                     
                           5)
                        
                        
                           dvd, cd, συσκευή ανάγνωσης MP3, υπολογιστή ή άλλη παρόμοια συσκευή τρίτου προσώπου,
                        
                     
                           6)
                        
                        
                           παράνομη αντιγραφή από το Διαδίκτυο ή από άλλη πηγή,
                        
                     
                           7)
                        
                        
                           αρχεία που έχουν αντιγραφεί νομίμως με άλλο τρόπο, παραδείγματος χάρη, από το Διαδίκτυο (νόμιμες πηγές, χωρίς ωστόσο να έχει δοθεί άδεια);
                        
                     
         
               2)
            
            
               Πώς πρέπει να λαμβάνονται υπόψη τα αποτελεσματικά τεχνολογικά μέσα (βλ. άρθρο 6 της οδηγίας) στο πλαίσιο της εθνικής ρύθμισης κράτους μέλους για την αποζημίωση των δικαιούχων (βλ. το άρθρο 5, παράγραφος 2, στοιχείο β', της οδηγίας);
            
         
               3)
            
            
               Κατά τον υπολογισμό της αποζημιώσεως για την αντιγραφή που γίνεται προς ιδιωτική χρήση (βλ. άρθρο 5, παράγραφος 2, στοιχείο β', της οδηγίας), ποιες μπορούν να θεωρηθούν ως «περιπτώσεις όπου η ζημία του δικαιούχου θα ήταν ασήμαντη» κατά την έννοια της τριακοστής πέμπτης αιτιολογικής σκέψεως της οδηγίας, οπότε θα ήταν ασύμβατη προς την οδηγία εθνική ρύθμιση κράτους μέλους η οποία θα προέβλεπε και στις περιπτώσεις αυτές αποζημίωση των δικαιούχων για τέτοια αντίγραφα προς ιδιωτική χρήση (βλ. σχετικά τα αποτελέσματα της έρευνας στο δεύτερο κεφάλαιο [της παρούσας διατάξεως]);
            
         
               4)
            
            
               
                           α)
                        
                        
                           Αν ληφθεί ως δεδομένο ότι η πρωταρχική ή η βασικότερη λειτουργία της κάρτας μνήμης κινητού τηλεφώνου δεν είναι αυτή του υλικού φορέα για την αντιγραφή έργων προς ιδιωτική χρήση, είναι συμβατή με την οδηγία μια ρύθμιση κράτους μέλους η οποία εξασφαλίζει αποζημίωση στους δικαιούχους για αντίγραφα που δημιουργούνται στην κάρτα μνήμης κινητού τηλεφώνου;
                        
                     
                           β)
                        
                        
                           Αν ληφθεί ως δεδομένο ότι μία από τις πρωταρχικές ή βασικές λειτουργίες της κάρτας μνήμης κινητού τηλεφώνου είναι αυτή του υλικού φορέα για την αντιγραφή έργων προς ιδιωτική χρήση, είναι συμβατή με την οδηγία μια ρύθμιση κράτους μέλους η οποία εξασφαλίζει αποζημίωση στους δικαιούχους για αντίγραφα που δημιουργούνται στην κάρτα μνήμης κινητού τηλεφώνου;
                        
                     
         
               5)
            
            
               Συμβιβάζεται με τη «[δέουσα] ισορροπία» κατά την έννοια της τριακοστής πρώτης αιτιολογικής σκέψεως της οδηγίας και με την ενιαία ερμηνεία του όρου «δίκαιη αποζημίωση» (βλ. άρθρο 5, παράγραφος 2, στοιχείο β', της οδηγίας), η οποία πρέπει να στηρίζεται σε «ζημία», ρύθμιση κράτους μέλους που προβλέπει ότι εισπράττεται αμοιβή για κάρτες μνήμης, αλλά όχι για την εσωτερική μνήμη, παραδείγματος χάρη, των συσκευών αναπαραγωγής MP3 ή των iPods που έχουν σχεδιασθεί και πρωτίστως χρησιμοποιούνται για την αποθήκευση αντιγράφων για ιδιωτική χρήση;
            
         
               6)
            
            
               
                           α)
                        
                        
                           Αντιτίθεται η οδηγία σε ρύθμιση κράτους μέλους η οποία προβλέπει ότι, για αντίγραφα που δημιουργούνται προς ιδιωτική χρήση, εισπράττεται αμοιβή από τον παραγωγό και/ή εισαγωγέα ο οποίος πωλεί κάρτες μνήμης σε επαγγελματικούς ομίλους που τις μεταπωλούν σε πελάτες, τόσο ιδιώτες όσο και επιτηδευματίες, χωρίς ο παραγωγός και/ή εισαγωγέας να γνωρίζει αν οι κάρτες μνήμης πωλήθηκαν σε ιδιώτες ή επιτηδευματίες;
                        
                     
                           β)
                        
                        
                           Έχει σημασία για την απάντηση στο ερώτημα 6α, αν η νομοθεσία κράτους μέλους περιλαμβάνει διατάξεις οι οποίες διασφαλίζουν ότι παραγωγοί, εισαγωγείς και/ή διανομείς δεν οφείλουν να καταβάλλουν αμοιβή για τις κάρτες μνήμης που χρησιμοποιούνται για επαγγελματικούς σκοπούς, ότι, αν παρά ταύτα έχει καταβληθεί αμοιβή, μπορεί να επιστραφεί στους παραγωγούς, εισαγωγείς και/ή διανομείς η αμοιβή για κάρτες μνήμης, στο μέτρο που αυτές χρησιμοποιούνται για επαγγελματικούς σκοπούς, και ότι παραγωγοί, εισαγωγείς και/ή διανομείς μπορούν να πωλούν κάρτες μνήμης σε άλλες επιχειρήσεις, που έχουν δηλωθεί στον οργανισμό ο οποίος διαχειρίζεται το σύστημα αμοιβών, χωρίς να καταβάλλουν αμοιβή;
                        
                     
                           γ)
                        
                        
                           Έχει σημασία για την απάντηση στα ερωτήματα 6α και 6β
                           
                                       1)
                                    
                                    
                                       αν η νομοθεσία κράτους μέλους περιλαμβάνει διατάξεις οι οποίες διασφαλίζουν ότι παραγωγοί, εισαγωγείς και/ή διανομείς δεν οφείλουν να καταβάλλουν αμοιβή για τις κάρτες μνήμης που χρησιμοποιούνται για επαγγελματικούς σκοπούς, πλην όμως ο όρος «επαγγελματικοί σκοποί» ερμηνεύεται υπό την έννοια ότι παρέχεται δυνατότητα εκπτώσεως μόνο σε επιχειρήσεις συμβεβλημένες με την Copydan, ενώ αντιθέτως πρέπει να καταβάλλεται αμοιβή για κάρτες μνήμης οι οποίες χρησιμοποιούνται επαγγελματικά από άλλους πελάτες επιτηδευματίες, μη συμβεβλημένους με την Copydan,
                                    
                                 
                                       2)
                                    
                                    
                                       αν η νομοθεσία κράτους μέλους περιλαμβάνει διατάξεις οι οποίες διασφαλίζουν ότι, σε παραγωγούς, εισαγωγείς και/ή διανομείς που έχουν παρά ταύτα (θεωρητικά) καταβάλει αμοιβή, [σελ. 40 του πρωτοτύπου] η αμοιβή αυτή μπορεί να επιστραφεί καθόσον αφορά κάρτες μνήμης, στο μέτρο που αυτές χρησιμοποιούνται για επαγγελματικούς σκοπούς, πλην όμως α) στην πράξη η αμοιβή μπορεί να επιστραφεί μόνο στον αγοραστή της κάρτας μνήμης και β) ο αγοραστής πρέπει να αποστείλει αίτηση επιστροφής της αμοιβής στην Copydan,
                                    
                                 
                                       3)
                                    
                                    
                                       αν η νομοθεσία κράτους μέλους περιλαμβάνει διατάξεις οι οποίες διασφαλίζουν ότι παραγωγοί, εισαγωγείς και/ή διανομείς μπορούν να πωλούν κάρτες μνήμης σε άλλες επιχειρήσεις που έχουν δηλωθεί στον οργανισμό ο οποίος διαχειρίζεται το σύστημα αμοιβών, χωρίς να καταβάλλουν αμοιβή, όπου όμως α) η Copydan είναι ο οργανισμός που διαχειρίζεται το σύστημα αμοιβών και β) οι δηλωθείσες επιχειρήσεις δεν γνωρίζουν αν οι κάρτες μνήμης πωλήθηκαν σε ιδιώτες ή επιτηδευματίες;